**Vis nostalgic**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Un vânt de seară s-a oprit

Să-mi cânte despre tine-n poartă;

Din clipa-n care te-am dorit,

Aripa lui mereu mă ceartă.

Un vânt de toamnă cântă blând

Ca într-un vis, peste petale,

Prin roua de pe glezne când

Se-adună-n muguri de cristale.

Spre dimineață, obosit,

Un vânt de noapte fără haină

Îmi spune cum a împletit

Secundele ascunse-n taină.

- Zefirul trece printre flori

Ca un copil urmând parfumul

Primei magnolii care-n zori

A-nlăcrimat cu rouă drumul.

De-acum e simplu să găseşti

O stranie asemănare,

Din cupa unei flori cereşti

Vei bea nectar din întâmplare

Sau poate nu, că dinadins

Am înflorit, târziu, iubite,

Când cu tandreţe mi-ai atins

Tulpinile înmugurite.

Ioan Grigoraș Liliana Trif